AIŠKINAMASIS MEMORANDUMAS

1.PASIŪLYMO APLINKYBĖS

Pasiūlymo pagrindimas ir tikslai

2015 m. lapkričio 26 d. Energetikos tarybos išvadose pripažinta, kad valdymas bus esminė efektyvaus ir veiksmingo energetikos sąjungos kūrimo priemonė. Be to, reguliarios Komisijos ir valstybių narių diskusijos vyksta techninėje darbo grupėje energetikos ir klimato srities veiksmų planų klausimais.

Atsižvelgiant į tvirtą Komisijos įsipareigojimą užtikrinti geresnį reglamentavimą, pasiūlymu bus gerokai sumažinta valstybėms narėms, Komisijai ir kitoms ES institucijoms tenkanti administracinė našta. Dabartiniai tiek Komisijai, tiek valstybėms narėms keliami planavimo ir ataskaitų teikimo reikalavimai energetikos ir klimato srityse yra naudingi tuo, kad juos vykdant teikiama išsami informacija apie konkrečias politikos sritis ir prisidedama prie sektorių teisės aktų įgyvendinimo. Vis dėlto šie reikalavimai nustatyti daugybėje atskirų įvairiu metu priimtų teisės aktų, o tai lėmė tam tikrą reikalavimų perteklių, nenuoseklumą bei dubliavimąsi ir nepakankamą energetikos ir klimato sričių integraciją. Be to, kai kurie iš dabartinių reikalavimų nustatyti siekiant įgyvendinti atitinkamus 2020 m. tikslus, todėl jie netinkami įgyvendinant 2030 m. klimato ir energetikos politikos strategiją ir nėra suderinti su planavimo ir ataskaitų teikimo įsipareigojimais, prisiimtais pagal Paryžiaus susitarimą.

•Suderinamumas su toje pačioje politikos srityje galiojančiomis nuostatomis

Remiantis energetikos srities acquis ir atitinkamų klimato srities acquis dalių tinkamumo patikros rezultatais, šiuo metu sektorių teisės aktuose nustatyti valstybėms narėms taikomi planavimo ir ataskaitų teikimo įpareigojimai ir Komisijai taikomi stebėjimo įpareigojimai siūlomu reglamentu paliekami nekeisti, panaikinami arba iš dalies keičiami. Pasiūlymas buvo rengiamas tuo pat metu, kai Komisija atliko Energijos vartojimo efektyvumo direktyvos, Pastatų energinio naudingumo direktyvos, Atsinaujinančiųjų išteklių energijos direktyvos ir įvairių su Rinkos modelio iniciatyva susijusių teisės aktų peržiūrą – taip siekta užtikrinti visapusišką šių iniciatyvų nuoseklumą. Užtikrintas derėjimas ir su kitais klimato ir energetikos sričių ES teisės aktais.

Be to, siekiant užtikrinti energetikos ir klimato sričių integraciją, į pasiūlymą visapusiškai integruotas Klimato stebėsenos mechanizmo reglamentas. Pasiūlyme apskritai tebesivadovaujama tuo pačiu principu, kuriuo grindžiamos esamos Klimato stebėsenos mechanizmo reglamento planavimo, ataskaitų teikimo ir stebėjimo nuostatos ir kuris buvo nustatytas per anksčiau klimato srityje įgyvendintą supaprastinimo iniciatyvą. Tačiau šiuo pasiūlymu esamos Klimato stebėsenos mechanizmo reglamento nuostatos supaprastinamos, kad derėtų su energetikos srities teisės aktais, ir atnaujinamos, kad pagal jas būtų galima stebėti siūlomų reglamentų – Pastangų pasidalijimo reglamento ir Žemės naudojimo, žemės naudojimo keitimo ir miškininkystės (angl. LULUCF) reglamento – įgyvendinimą ir įgyvendinti pagal Paryžiaus susitarimą prisiimtus ES įsipareigojimus. Kadangi pasiūlymas apima daug sričių, buvo nuspręsta Klimato stebėsenos mechanizmo reglamento išdėstyti nauja redakcija nesiūlyti. Nepaisant to, Komisija mano, kad labai svarbu išlaikyti visą Klimato stebėsenos mechanizmo reglamento turinį, kurio šiame pasiūlyme keisti nesiūloma.